Gunnar Aftret

Gunnar Aftret (født 23. september 1876 i Selbu, død 7. mars 1946 i Verran) var lærer, lensmann og ordfører i Verran 1911–1928. Han var Venstremann, men sto også på stortingsliste for Det Radikale Folkepartiet i 1921 og 1924.  

Han arbeidet i skogen i ungdomsårene, og tok lærerutdanning på Levanger lærerskole 1898–1901, og fikk deretter arbeid som lærer i Verran. Først i Follafoss-Thun skolekrets 1901–06 og deretter ved Stranda skole 1906–28. Fra 1. juli 1928 var han lensmann i Verran.

Han kom inn i kommunestyret i 1907, og ble samme år valgt til varaordfører. Fra 1911 var han ordfører. I hans tid som ordfører ble det innført elektrisk lys, nytt skolehus på Verrastranda, etablering av kommuneskog, og bureisning på Ørsjødalsmyrene på grensen mot Rissa. Etter at Aftret tiltrådte som lensmann var handelsmann Arne Karlsen ordfører ut valgperioden og året 1928.

Aftret var en profilert nynorskbruker og avholdsmann. Både sønnen Magne Aftret og svigersønnen Ole H. Øra arbeidet i lensmannsetaten.

Referanser 

Ordførere i Verran
Norske politifolk